text: Cheftræner roser spillerne: Vi spiller vores bedste
  28 juli 2016 kl. 21.48
  Det var forsåeligt en glad Jakob Michelsen, som TV SYD fangede umiddelbart efter Sønderjyskes 1-2-sejr over polske Lubin. 
  
  Det var en tilfreds Sønderjyske cheftræner, som torsdag aften kunne se tilbage på 90 minutters fodbold i en flot polsk kulisse, da Sønderjyske torsdag aften besejrede den polske treer Zaglebie Lubin.
  - Vi spiller en fantastisk første halvleg. Vi kommer godt ud, vi er godt forberedte, og første halvleg foregår fuldstændig på vores præmisser. Vi laver to rigtig gode mål, og spiller vel en halvleg til UG med kryds og slange i 45 og et halvt minut, indtil Skender så tager en skovtur og forærer dem målet til 1-2, lyder de rosende ord til spillerne fra Jakob Michelsen efter kampen.
  Og roserne fortsatte:
  - Vi spiller noget af det bedste, mens jeg har været træner i Sønderjyske, og det siger ikke så lidt, lød det fra Jakob Michelsen, da TV SYD fangede ham efter kampen i Polen.
  Cheftræneren understreger dog, at kampen om den samlede sejr i tredje kvalifikationsrunde til Europa League fortsat er åben.
  - Vi skal score og måske også mere end én for at gå videre.
  Drømmen lever dog i bedste velgående i det sønderjyske.
  - Vi vil se, hvor langt eventyret rækker.
  Sønderjyske-anfører Pierre Kanstrup var også glad for udgangspunktet.
  - Det er en stor skalp, men det er på ingen måde ovre endnu, siger han til TV SYD.
  Kynisme har været jeres valgsprog. Var I kyniske nok i dag?
  - Jeg synes det hjælper på det, svarer han.
  Hør Jakob Michelsen i playeren øverst, her kan du også høre anfører Pierre Kanstrups tanker om kampen.
  